في اليوم العالمي للرجال تمنيت نقوليهم كل واحد يكتب على نفسو أشنو تايبغي و أشنو تايكره في المرأة ... والسبب أني تانشوف معظم الكتب والمقالات اللي مكتوبة على المرأة كاتبينها رجال ، كلهم تايهضرو على أحاسيس و تفكير وعقلية المرأة حسب منظورهم وتجاربهم الشخصية وفي الحقيقة هاد الكتب و الروايات كاتعبر عليهم هوما ماشي علينا احنا أي النساء ، لهذا لحد الآن عمر الرجال مافهمو كيفاش كاتفكر المرأة وكيفاش كتشوف الراجل وعمرهم ما تكلمو على الفرق بين المرأة الحرة وبين الحريم ولا عمرهم عرفو يفرقو بين المرأة العاشقة والخائنة والمتمردة والقاسية والطيبة والحنونة ..... أو على الأسباب اللي خلات المرأة تكون حرة أو من الحريم ..... ممكن نشكر كل الرجال اللي كتبو على النساء لأنهم كيتمناو يفهموها ولكن نبغي نقوليهم في نفس الوقت أن معظم الأفكار اللي كتبوها وتناقلوها خطأ وهنا أستدل بالمقولة الشهيرة مع أن حتى هاد المقولة أشك فيها لأن كل امرأة مختلفة عن الأخرى تماما وخا تكون تربات في نفس الظروف و نفس الثقافة و تلقات نفس التربية إلا أن شخصية كل واحدة تختلف تماما عن الأخرى بحال الرجال شخصيات الإنسان عموما مختلفة كإختلاف البصمات أو الجينات أو الملامح ... ممكن يكون تشابه ولكن الاختلاف موجود . مابغيتش نهضر على شخصية الرجل والفرق بين الذكر و الرجل لأني غادي نكتب عليهم حسب تجاربي و رؤيتي الخاصة وغادي نصدق دايرة نفس خطأ الرجال اللي صورو المرأة بطريقتهم و من منظورهم الشخصي ماشي كتبو على حقيقتها و طريقة تفكيرها و نظرتها للحياة و للرجال وللأمومة .... وغير ذلك لأن المرأة كتلة من المشاعر و الأحاسيس المتذاخلة والمتشابكة وماشي من السهل الافصاح عليها وتحليلها ومايمكنش نكتبو مقال أو كتاب ونعمموه على كل الشخصيات . الرجال اللي كتبو على المرأة وشوهو صورتها أو حسنوها حسب منظورهم أنا أشكرهم ولكن نتمنى أنهم يكتبو على الرجال و على نفوسهم ويفسحو المجال للمرأة باش تكتب على راسها وتفسر إحساسها و مشاعرها بكل صدق لأنها ظلت محرومة من عصور من أنها تكتب وتكون عندها قدرة على الافصاح عن مشاعرها دون خوف و دون ثقافة العيب والحشومة التي تطارد النساء في معظم المجتمعات المتشبعة بالفكر الذكوري .... وللنساء أقول ماتسنايش الراجل يعطيك فرصة تهضري خودي حقك ماتسنياش شي حد يعطيه ليك لأنه حقك ماشي صدقة أوحسنة خاصك طلبيها و انتي حشمانة هضري على راسك بكل فخر سيدتي .. أحسن من كتب عن النساء هم النساء وأحسن من كتب عن الرجال هم الرجال و كلا يشيش على كبالتو بلا مايبقاو يحطو لينا تصويرة فيها راجل شاد كتاب فيه اربع اجزاء عنوانه كيف تفهم المرأة وورقة صغيرة مكتوب فيها أربع أسطر مكتوب عليها كيف تفهمين الرجل في مقارنة ساخرة على أن المرأة مايقدر يفهمها حد لأن سواء الرجل أو المرأة شخصيتان مختلفتان كلاهما مليء بالأسرار و التعقيدات ... رسائلي للكبار فهما لا الكبار سنا . الله يجيب اللي يفهمنا ولا يعطيناش . 
اقول للنساء أقول ماتسنايش الراجل يعطيك فرصة تهضري خودي حقك ما تحشميش تكلمي على راسك بكل فخر سيدتي ..